১৯৭১-এ মুক্তিযুদ্ধের সময় চাকমা রাজা ত্রিদিব রায় পাকিস্তান সরকারের সঙ্গে হাত মিলিয়ে মন্ত্রী হয়েছিলেন। ফলে মুক্তিযুদ্ধরত বাঙালিরা চাকমাদের ঢালাওভাবে ‘রাজাকার’ আখ্যা দিয়ে তাদের প্রতি বৈরী মনোভাব পোষণ করতে থাকে। মুক্তিযুদ্ধ চলাকালীনই এই মনোভাবের বহিঃপ্রকাশ নানাভাবে ঘটতে থাকে। এটা আমাকে ভীষণভাবে চিন্তিত করে। কলকাতা থেকে প্রকাশিত সাপ্তাহিক দেশবাংলায় ‘চাকমাদের কাছে টানো’ শিরোনামে একটি নিবন্ধে এ ব্যাপারে সতর্ক হওয়ার জন্য প্রবাসী বাংলাদেশ সরকার এবং সংশ্লিষ্ট সবার প্রতি আহ্বান জানিয়েছিলাম।